શહેરમાં બિસ્માર રસ્તાઓ, રખડતા ઢોરોના મામલે ગુજરાત હાઇકોર્ટમાં ચાલી રહેલા કેસની સુનાવણી દરમ્યાન આજે ફરી એકવાર જસ્ટિસ એમ.આર.શાહ અને જસ્ટિસ એ.વાય.કોગજેની ખંડપીઠે અમ્યુકો તંત્રની રખડતા ઢોરોની સમસ્યા યથાવત્‌ રહેવાના મુદ્દે ભારે નારાજગી વ્યકત કરી હતી. હાઇકોર્ટે શહેરમાં રખડતા ઢોરોની સમસ્યાના નિવારણ માટે સરકાર અને અમ્યુકો તંત્રને અસરકારક કાર્યવાહી કરવા અને રખડતા ઢોર પકડવા જતી અમ્યુકોની ટીમ પર હુમલો કરનારા તત્વો વિરૂધ્ધ કડક હાથે પગલા લેવાનો મહત્વનો નિર્દેશ કર્યો હતો. એટલું જ નહી, શહેરમાં ગેરકાયદે દબાણો, બાંધકામ અને પાર્કિંગ વિરૂધ્ધ ચાલી રહેલી ડિમોલિશન કોર્ટ ગલ્લાવાળા અને પાથરણાંવાળા પોતાની રજૂઆત કરવા હાઇકોર્ટમાં આવ્યા હતા. અમ્યુકો તંત્રની ડિમોલિશન ડ્રાઇવ અને ગેરકાયદે પાર્કિંગ વિરૂધ્ધની પોલીસની ઝુંબેશને લઇ તેઓની રોજીરોટી છીનવાઇ ગઇ છે અને હવે તેઓ ભારે મુશ્કેલીમાં મૂકાઇ ગયા છે ત્યારે તેઓને હાઇકોર્ટે યોગ્ય રાહત આપવી જોઇએ તેવી રજૂઆત કરવા માંગતા હતા પરંતુ તે પહેલા જ પોલીસને બાતમી મળી જતાં પોલીસે ૩૫થી વધુ લારી ગલ્લાવાળા અને પાથરણાવાળાઓને ઝડપી લઇ અટકમાં લીધા હતા. પોલીસના આકરા વલણને લઇ બીજા લારીગલ્લાવાળા અને પાથરણાવાળા ત્યાંથી ભાગી છૂટવામાં સફળ રહ્યા હતા. પોલીસે લારી ગલ્લાવાળા અને પાથરણાંવાળાની અટક કરતાં મામલો ગરમાયો હતો અને હાઇકોર્ટની સામે પકડાપકડીના દ્રશ્યો જોવા મળ્યા હતા. દરમ્યાન આ સમગ્ર મામલે હાઇકોર્ટને જાણ થતાં હાઇકોર્ટે આ પ્રકારના વર્તનની ગંભીર નોંધ લીધી હતી અને ટકોર કરી હતી કે, લારી ગલ્લાવાળા કે પાથરણાવાળાઓની જે કોઇ રજૂઆત હોય તે કેસની સુનાવણી દરમ્યાન યોગ્ય પધ્ધતિ મારફતે કરી શકે છે પરંતુ આ પ્રકારે વિરોધ કરવાની પધ્ધતિ કોઇપણ સંજોગોમાં વાજબી નથી, તેને સાંખી નહી લેવાય. પોલીસે તમામ લોકોની અટકાયત બાદ પાછળથી મુકત કરી દીધા હતા.